Agrico raak vuil vir liefdadigheid | Agrico
Die Agrico Tzaneen-span het hierdie naweek hul hande behoorlik vuil gemaak vir liefdadigheid by hierdie jaar se Dirt Dash.
Die Dash, bestaande uit 'n reeks hindernisse wat vereis dat spanne moet spring, kruip en hardloop deur die modder, word aangebied deur die Tzaneen Care Group ter ondersteuning van kankerpasiënte.
Groen van kop tot tone
Meer as 240 deelnemers spanne het hierdie jaar ingeskryf vir die dag, wat plaasgevind het op Saterdag 21 Mei. Talle toeskouers het die spanne, wat wissel vanaf die jongspan tot die oud en ervare, entoesiasties geondersteun.
Volgens Marius van Rensburg, takbestuurder van Agrico Tzaneen, was dit vet pret vir 'n goeie doel.
"Dit was baie 'n lekker geleentheid vir spanbou en saamlag!" se Marius.
Spanne het bestaan uit twee tot ses lede, en is aangemoedig om lawwe spandrag aan te trek en 'n kreet vir die span uit te dink. Die Agrico-span het besluit om groen te gaan. Van kop tot tone, met grasgroen hare en kniesokkies, het sewe dapper siele die modder aangepak.
Kruip deur die modder vir 'n goeie doel
Al die dag se opbrengste word geskenk vir die verwesenliking van die Tzaneen Care Group se visie en missie in terme van sorg, bystand en ondersteuning. Hierdie nie-winsgewende organisasie bestaan uit 'n groep vrywilligers wat omsien na die behoeftes van kankerpasiënte, veral terminaal siekes.
Hul doelwit is om 'n veilige hawe te bied vir terminaal siek kankerpasiënte, met opgeleide personeel en verwyder vanaf 'n hospitaalomgewing. Hier kan pasiënte hul laaste dae saam met familie en vriende deurbring.